|  |
| --- |
| Krav og vejledning til kommunernes fremtidige it-udbud version 1.1 |
| *I forbindelse med det forestående monopolbrud har KOMBIT udgivet første version af ”Kommunernes drejebog for monopolbruddet”, der trin for trin vejleder kommunerne i forberedelsen af de kommende monopolbrudsprojekter. Drejebogen er en praktisk vejledning i tilpasning af eksisterende lokale systemer, snitflader og kontrakter, der ruster kommunerne organisationsmæssigt, ressourcemæssigt og operationelt til de kommende implementeringer og udrulninger af systemerne, så kommunerne kan fokusere på at realisere de store gevinster, monopolbruddet vil medføre.*  *Drejebogen, som løbende bliver udbygget, omhandler alle monopolsystemerne. Dette dokument er et uddrag af den kommende drejebog, som udelukkende omhandler Den Fælleskommunale Serviceplatform, fordi kommunerne allerede nu bør begynde at indarbejde Serviceplatformen i kommende udbud. Teksten vil senere indgå som en del af den samlede drejebog for monopolbruddet.*    *Nær* |

Den Fælleskommunale Serviceplatform (herefter Serviceplatformen) forventes at kunne blive taget i brug af landets kommuner ultimo 2013, men landets kommuner bør allerede inden begynde at tage højde for Serviceplatformen i kommende udbud.

Nærværende vejledning henvender sig primært til de personer i kommunerne, der beskæftiger sig med at udarbejde kravspecifikationer og andet materiale i forbindelse med it-udbud. Vejledningen giver et forslag til, hvordan Serviceplatformen kan indgå i kommunens kommende udbud. Kommunen bør sikre, at foreslagene passer til de konkrete kontrakter og udbudsmateriale, hvori Serviceplatformen indgår.

Du kan læse mere om Serviceplatformen, hvilke services der udstilles og tidsplan mv. på [www.kombit.dk](http://www.kombit.dk)/serviceplatform og [www.serviceplatformen.dk](http://www.serviceplatformen.dk).

KOMBIT forventer snarest at udsende en lignende vejledning vedrørende adgang til data og hvordan dette indarbejdes ikontrakt og udbud.

# Indarbejdelse af Den Fælleskommunale Serviceplatform i udbuds-materiale


KOMBIT har på kommunernes vegne og som kommunernes indkøbscentral konkurrenceudsat udviklingen og driften af Serviceplatformen. I henhold til udbudsreglerne kan Serviceplatformen derfor anses som en del af kommunens eget it-miljø, og der er ingen udbudsmæssige begrænsninger for, hvor meget den enkelte kommune må anvende Serviceplatformen eller henvise til den i udbudsmateriale i forbindelse med indkøb af it-løsninger.

Det er naturligvis op til den enkelte kommune at beslutte, i hvor høj grad og hvor detaljeret Serviceplatformen skal fremgå af kommunens udbudsmateriale. Detaljeringsgraden kan gå fra en henvisning til Serviceplatformens eksistens, til at brugen af Serviceplatformen bliver kravsat som et minimumskrav i udbudsmaterialet.


Serviceplatformens formål er at udstille data og funktionalitet via services. Antallet af services vil løbende blive udbygget, men vil aldrig indeholde alle kommunens data. Når Serviceplatformen skal indarbejdes i udbudsmaterialet, skal der derfor tages højde for, om:

1. Serviceplatformen udstiller den nødvendige data via service
2. Serviceplatformen udstiller **ikke** den nødvendige data via service

Situationen er illustreret i nedenstående tegninger:



Figur 1: Ovenstående illustrerer den situation, hvor data er udstillet via Serviceplatformen



Figur 2: Ovenstående illustrerer den situation, hvor data endnu ikke er udstillet via Serviceplatformen

1. **Serviceplatformen udstiller den nødvendige data**

Serviceplatformen, og de udstillede services herpå, er som nævnt en del af kommunens eget it-miljø. Kommunen kan derfor i udbudsmaterialet angive, at tilbudsgiver skal anvende de af kommunen specificerede snitflader på Serviceplatformen.

Det er derfor kommunen selv, og ikke den fremtidige leverandør, der skaffer adgang til data og indgår de nødvendige aftaler. Leverandøren vil i denne forbindelse skulle forestå den tekniske tilslutning til Serviceplatformen, men ikke være en aftalepart.

Kommunen kan derfor i udbudsmaterialet indsætte nedenstående krav i kravspecifikationen i relation til de services, der skal anvendes på Serviceplatformen:

*”Kunden har i samarbejde med KOMBIT udviklet en Serviceplatform (se* [www.kombit.dk](http://www.kombit.dk) og [www.serviceplatformen.dk](http://www.serviceplatformen.dk)*), hvorfra data og funktionalitet i størst muligt omfang skal tilgås. Løsningen skal derfor tilgå de i krav # anførte services på Serviceplatformen. Kunden forestår de nødvendige aftaler med leverandørens hjælp.*

|  |  |  |  |
| --- | --- | --- | --- |
| Krav # | Anvendelse af Serviceplatformen | | |
| Kategori: | Minimumskrav | Type: | Ikke funktionel |
| Beskrivelse: | Løsningen skal integrere til følgende services på Den Fælleskommunale Serviceplatform og forestå den nødvendige tilslutning til Serviceplatformen:  ”Her indsættes en eller flere specifikke henvisninger til services på Serviceplatformen ved brug af [www.serviceplatformen.dk](http://www.serviceplatformen.dk)” | | |

Kravet er et minimumskrav og skal derfor opfyldes af leverandøren. Dette sikrer, at leverandøren i sin løsningsbeskrivelse anvender Serviceplatformen. Det er derfor afgørende, at kommunen er sikker på, at de pågældende services er korrekte, da leverandøren ikke har mulighed for at tage forbehold herfor.

Har kommunen ikke mulighed for, eller ønske om, at detailspecificere dataadgangen så specifikt, vil nedenstående krav kunne anvendes i stedet. I dette tilfælde vil brugen af Serviceplatformen være et konkurrenceparameter i forbindelse med tilbudsvurderingen.

|  |  |  |  |
| --- | --- | --- | --- |
| Krav # | Anvendelse af Serviceplatformen | | |
| Kategori: | Krav | Type: | Ikke funktionel |
| Beskrivelse: | Løsningen skal i størst muligt omfang anvende Den Fælleskommunale Serviceplatform i forbindelse med adgang til data og funktionalitet.  *”Tilbudsgiver bedes beskrive, i hvor høj grad Løsningen anvender Serviceplatformen og eventuelt begrunde, hvorfor Serviceplatformen ikke anvendes. Det vægtes højt, at tilbudsgiver har anvendt Serviceplatformen i størst muligt omfang”* | | |

Med ovenstående krav kan kommunen sikre, at brugen af Serviceplatformen bliver et konkurrenceparameter i tilbudsvurderingen, og tilbudsgiverne vil derfor i højere grad anvende Serviceplatformen. Kommunen skal i forbindelse med tildelingskriterierne beslutte, hvor stor vægt der skal lægges på kravet.

1. **Serviceplatformen udstiller ikke den pågældende service**

Udstiller Serviceplatformen ikke de nødvendige data eller funktionalitet som en service, eller skal løsningen i drift før ultimo 2013, vil der ikke kunne henvises direkte til brugen af Serviceplatformen i udbudsmaterialet. De krav, der skal indsættes i udbudsmaterialet, skal derfor vedrøre en fremtidig omlægning til Serviceplatformen, hvis den pågældende service på et senere tidspunkt bliver udstillet på Serviceplatformen. Dette gøres mest hensigtsmæssigt gennem en option, der kan udnyttes flere gange, hvor tilbudsgiver beskriver proces og pris for en eventuel omlægning.

Ved optioner er det afgørende at fjerne mest mulig tvivl for leverandøren, da han skal prisfastsætte optionen. Eventuelle usikkerheder vil typisk medføre en forøget pris i form af et risikotillæg. Det kan derfor ofte være hensigtsmæssigt at angive nogen forudsætninger i forbindelse med optionen for at minimere denne tvivl.

Nedenstående er et eksempel på, hvordan en option kan udarbejdes for at fremtidssikre brugen af Serviceplatformen:

*”Kunden har i samarbejde med KOMBIT udviklet en Serviceplatform (*[www.kombit.dk](http://www.kombit.dk) og [www.serviceplatformen.dk](http://www.serviceplatformen.dk)), *hvorfra data og funktionalitet udstilles. Det er Kundens hensigt, at Serviceplatformen på sigt skal anvendes i videst muligt omfang. Serviceplatformen vil løbende udstille flere og flere services, og det er derfor afgørende, at Løsningen gør det muligt at omlægge Løsningens allerede specificerede og implementerede integrationer til at hente data via Serviceplatformen.”*

|  |  |
| --- | --- |
|  |  |

|  |  |  |  |
| --- | --- | --- | --- |
| Option # | Anvendelse af Serviceplatformen | | |
| Kategori: | Option | Type: | Ikke funktionel |
| Beskrivelse: | Leverandøren skal på Kundens anmodning, og uden unødvendige ophold, omlægge en eller flere af Systemets allerede specificerede og implementerede integrationer til at hente data via Den Fælleskommunale Serviceplatform, såfremt Serviceplatformen kan stille lignende integrationer til rådighed.  [Tilbudsgiver skal i tilbuddet beskrive processen for en sådan omlægning og angive en pris. Prisen skal være per integration i Systemet, men godt være differentieret på fx nem, middel og kompliceret integration, så kommunen ved, hvad det vil koste at omlægge hver enkelt integration. Det skal vægtes højt, hvis prisen er lav og processen ukompliceret] | | |

Det er afgørende, at tilbudsgiver prisfastsætter ovenstående ydelse i forbindelse med tilbudsafgivningen, så kommunen i den forbindelse får fastlagt en pris. Det er vigtigt, at kommunen i forbindelse med optionen fastlægger alle mulige forudsætninger for at få den mest korrekte pris og undgå senere forhandlinger med den fremtidige leverandør.

Disse forudsætninger kunne være eventuelt være, at:

* Arkitekturen på Serviceplatformen forbliver uændret
* Proceduren for oprettelse og tilslutning til Serviceplatformen forbliver uændret
* Der skal være tale om identiske integrationer i samme dataformat
* En indskrænkning af, hvilke integrationer der er tale om
* Et tidsmæssigt perespektiv, antal integrationer om året

Det er hensigten, at Serviceplatformen i høj grad vil udstille de samme snitflader som allerede eksisterer i dag, specielt med hensyn til de autoritative registre (CPR, CVR, OIS mv.). For at sikre, at integrationerne i kommunens fremtidige løsning ikke afviger for meget fra dem, som Serviceplatformen udstiller, bør kommunen også forsøge at sikre, at Systemet i høj grad kun foretage integrationer til veldokumenterede og offentligt tilgængelige snitflader

Indsættes ovenstående krav i fremtidige udbud, vil kommunen have mulighed for, på baggrund af den indgåede kontrakt og ved at udløse den beskrevne option, at anvende Serviceplatformen i et it-udbud i det omfang, kommunen ønsker, og uden risiko for lange forhandlinger om pris og procedure med leverandøren.

**Betaling for data**

Hvis det i kontrakten med en kommende leverandør forventes, at leverandøren forestår betaling for data eller funktionalitet, er det vigtigt, at dette prisfastsættes specifikt. Grunden er, at når en integration flyttes til Serviceplatformen, vil kommunen blive afkrævet betaling for brugen af Serviceplatformen. Det er derfor vigtigt, at kommunen kan få et nedslag i prisen for denne ydelse hos leverandøren, så der ikke opstår dobbeltbetaling.

Hvis ydelsen er særskilt specificeret i kontrakten, vil denne der ikke opstå spørgsmål om nedslaget i prisen.

**Kommunernes eksisterende it-kontrakter**

Ovenstående er eksempler på, hvordan kommunen kan indarbejde Serviceplatformen i fremtidige udbud. I relation til kommunens nuværende it-kontrakter vil det imidlertid i de fleste situationer være svært at få indarbejdet ovenstående.

Kommunen bør derfor gennemse nuværende kontrakter for at undersøge mulighederne for at anvende Serviceplatformen og gå i dialog med deres nuværende leverandører for at få fastlagt de kontraktmæssige muligheder for at anvende Serviceplatformen. Dialogen skal selvfølgelig tage højde for de juridiske problemstillinger ved en eventuel genforhandling af en kontrakt, herunder specielt de udbudsretlige.

Kommunen bør foretage denne kontraktgennemgang af flere forskellige årsager, herunder bod, bonus og opsigelsesvarsel, men i høj grad også adgang til kommunens egne data jf. nedenstående.